text: Harmonika-sammenstød lukkede motorvej og skabte lang kø
  20 juni 2017 kl. 06.10
  Fem biler kørte tirsdag morgen op i hinanden på motorvejen mellem Horsens og Hedensted. Motorvejen var spærret, mens der blev ryddet op. Det har skabt lang kø.
  Uheldet skete i sydgående retning på motorvej E45 mellem afkørsel 57 Horsens Syd og afkørsel 58 Hedensted. Fem biler var impliceret i et harmonika-sammenstød med materielle skader, mens ingen personer er kommet noget alvorligt til.
  - For høj fart og for lidt afstand i tæt morgentrafik - og så går det galt.Vi var nødt til lukke motorvejen helt mod syd, da de fem implicerede biler holdt hulter til bulter, siger vagtchef Hans Hoffensetz, Sydøstjyllands Politi, til TV SYD  
  Under oprydningsarbejdet blev trafikken i sydgående retning ledt fra ved afkørsel 57 Horsens Syd. Klokken 08.45 blev motorvejen atter åbnet - men uheldet havde trods omkørselsmulighed skabt lang kø. Førts omkring klokken 10 gled trafikken atter som normalt.
  Færdselsuheld E-45 sydgående ved Horsens Syd. Motorvejen åbnes nu - lang kø. Hold venligst afstand og tilpas hastigheden#politidk
  
  